Tommy Ahlers (V), 2020-12-21:
Tak til formanden.
Jeg har tre taler med i dag.
Jeg har en rød, en blå og en grøn, for jeg har fået at vide, at jeg har 10 minutter.
Men jeg ved, at formanden ikke bryder sig om gimmicks, så I får ikke lov til at vælge, hvilken tale I gerne vil høre.
I får lov til at høre dem alle tre.
Den røde tale kritiserer selvfølgelig regeringen for at være mere rød end grøn.
Den blå handler om, at troen på økonomisk vækst og grøn omstilling godt kan fungere sammen.
Jeg vil prøve at komme til at bruge mest tid på den grønne tale.
Det første, den røde tale handler om, er, at det er for uambitiøst og ikke optimistisk nok.
Den var skrevet før ministerens tale, som jo var optimistisk, i hvert fald når det kom til at holde tale om det.
Men når man kigger på regeringens konkrete udspil, er det ikke optimistisk nok.
Det minder mig lidt om det, jeg lærte, da jeg blev oppositionspolitiker, altså at der er noget, der hedder Morten Bødskov-doktrinen.
Den er, at når du er i opposition, kan al kommunikation skæres over samme læst: Det er for lidt, for sent og for dårligt.
Jeg synes, at det, som regeringen har lagt frem, når de er kommet med deres udspil, har været for lidt.
Der var 500.000 biler, som så blev forhandlet op til 715.000 grønne personbiler med en ambition, ikke et mål, om en million.
Der var et udspil om 2 mio. t på et kæmpe, kæmpe område som industri og energi, der så – efter at man havde været på besøg hos både støttepartierne og de blå partier – heldigvis endte med 3,4 mio. t.
Der er en grøn skattereform, der kun kigger på et meget, meget begrænset område og ender med en uensartet beskatning af CO 2 , selv om hele formålet skulle være en ensartet beskatning.
Og så er der 2025-målet, som vi diskuterede tidligere.
Selv om de eksisterende aftaler og initiativer allerede får os op på 45,4 pct., ønsker regeringen kun at sætte det nedre mål på 46 pct.
Kære regering, når det kommer til udspillene – ikke talerne – er det nogle gange, som om I ikke rigtig tror på det, altså at I ikke tror på, at virksomhederne gerne vil, ikke tror på, at forbrugerne gerne vil.
Og så bliver det lidt for fodslæbende.
Jeg ville ønske, at I havde lidt mere sådan can do-attitude.
Det andet kritikpunkt i den røde tale er, at det er lidt ukonkret.
Vi vil gerne dele jeres tro på teknologier, på, at det nok skal gå, og på, at vi står ude ved Flyvergrillen i 2030 og kigger på en grøn Airbus 360, der lander, og Greenpeace står og jubler med os.
Men vi ved også, at det med ny teknologi ikke bare sker af sig selv.
Vi skal gøre noget aktivt for at få den ud på markedet, og det aktive kunne f.eks. være at kigge på en CO 2 -afgift.
Det er I på vej hen til, men desværre også lidt for fodslæbende på vejen derhen.
Jeg har også lidt input til regeringen i den her røde tale, og det er: Vis nu lidt mere åbenhed på det her område, for I står med et ret bredt Folketing, der gerne vil det her.
Dengang vi forhandlede energi og industri, ville vi godt have vidst lidt mere om, hvor meget I forventede at få i transport, så vi vidste, hvor langt vi skulle gå, og så var vi måske gået længere dér med nogle flere penge til biogas og måske med et kulstop i 2025.
Når vi så nu skal diskutere 2025-målet, gad vi godt vide lidt mere om jeres landbrugsudspil, som vi heller ikke må få noget at vide om.
Jeg ved ikke, hvad I er bange for ved at lægge det frem nu, altså hvad I forventer, og hvad jeres store plan er.
Når vi sidder tilbage i juni måned og laver en aftale om energi og industri, hvor der er et afsnit om en grøn skattereform og der tydeligt står, at regeringen til efteråret – og det politiske efterår slutter lige om lidt – skal komme med et oplæg til en grøn skattereform, der bl.a. indeholder modeller til en ensartet CO 2 -afgift, så er det stærkt kritisabelt, at regeringen vælger fuldstændig at ignorere det og kommer med nogle fraser om, at vi måske kan kigge på det ude i fremtiden.
Det er ikke godt nok.
Men jeg er også håbefuld, også i forhold til den røde regering, for jeg tror faktisk på, at I gerne vil, og jeg synes også, at vi har set nogle gange, at I godt kan overbevises.
Det glæder jeg mig til at opleve i de kommende forhandlinger.
Og så er det jo godt, at der i rød blok også findes ægte grønne partier, og tak for samarbejdet til jer.
Det kan godt være, vi ikke er enige om alle detaljerne på vejen derhen, men det hjælper godt nok på det, at vi er enige om, at det skal være grønt.